Lẹ mbụlembu bẹ onye ono,
bụ Okfu Chileke nọduhawaa.
Okfu ono bẹ yẹle Chileke nọhaakwa.
Okfu ono bụru Chileke.
Onye ono bẹ yẹle Chileke shilewho eshi mbụlembu nọduta.
Ọo l'ẹka iya bẹ Chileke shi mee iwhe lile.
Ọ tọ dụ-zhidua iwhe Chileke meru ọwhu o meru lẹbe ọ nọ iya.
Ọo ya bẹ ndzụ shi l'ẹka,
ọ bụru ndzụ ono bẹ bụ iwhoro dụru ndiwhe.
Iwhoro ono l'echi l'ẹkpuroochi,
ẹkpuroochi ono ta adụje ike sọpyabe iwhoro ono.
O nweru nwoke ọbu Chileke yeru t'ọ bya.
Ẹwha iya bụ Jọnu.
Iwhe ọ byarụ bụ t'ọ bya ekfua nke iwhoro ono.
Ọ byarụ t'ọ bya ekfuaru iya ọha lile,
nke ọwhu whẹ l'a-nụ ozhi ono kweta.
Ọ tọ kwa yẹbedua,
bụ Jọnu bẹ bụ iwhoro ọbu.
Iwhe ọ byarụ kwa t'ọ bya akarụ ndiwhe g'iwhoro ono dụ dụ.
Ọo iwhoro ono bẹ bụ ọkpobe iwhoro ọwhu bụ iya byarụ l'eli-mgboko-o bya echilahaaru ndiwhe l'owhu.
Onye ono,
bụ Okfu Chileke ono nọduhawaa l'eli-mgboko-o.
Ọ bụru l'ẹka iya bẹ Chileke shi mee mgboko,
ọle ndiwhe ta ahụbedu iya ama.
Ọ byakfutaru ndu nkiya,
ndu nkiya ono jịka lẹ whẹ ta anatadụ iya.
Ọle iwhe bụ ndu natarụ iya nụ,
mbụ ndu woru onwowhe ye iya l'ẹka,
ndu ono b'ọ meekwaru tẹ whẹ bụru ụnwu Chileke.
Abụbu ono,
whẹ bụ ụnwu Chileke ta abụkwa gẹ l'aanwụje madzụ b'a nwụru whẹ,
tọ bụ l'ọo ẹgu nwa meru a nwụa whẹ,
tọ bụ lẹge madzụ rịtaru iya l'obu,
onye nwụru whẹ nụ bụakwa Chileke.
Tọ dụ iya bụ lẹ Okfu ono abya abụru madzụ,
anyi l'iya buru eburu.
Anyi gude ẹnya anyi whụa ọdu-biribiri nkiya,
bụ ọdu-biribiri rwuberu iya nụ eshi-ọwhu ọ bụ Nwa nwoke lanụ,
Nna iya bụ Chileke nwụtaru.
Iwhe bụlewho ndzụ iya bụ eze-iwhe-ọma yẹle ire-lanụ.
Jọnu bya ekfulahaa nke Nwa Chileke ono arya iya aryarya asụje:
“O nokwa onye ọbu,
mu shi ekfuru unu okfu iya nteke ono,
mu sụru unu:
‘Onye l'ee-bekochaa bya bẹ kakwa mu l'ishi ka mu l'ọkpa,
o noo nkele a bya l'aanwụ-deshia mbẹdua,
onye ono nọduhawaa nụ.’ ”
Eze-iwhe-ọma nkiya kpọru gẹ l'aaa-nọ atụ ọnu iya.
Ọ bụru l'eze-iwhe-ọma iya ono bẹ l'ooshije emeru anyi lile eze-iwhe-ọma;
o megee ya,
ya emeru ọdo tukobe iya.
Ọo l'ẹka Mósisu bẹ Chileke shi tụaru anyi iwu.
Eze-iwhe-ọma yẹle ire-lanụ shikwanu l'ẹka nke Jisọsu Kuráyisutu bya.
O to nwedu onye gudejebuwa ẹnya iya whụ Chileke.
Ọo Nwa lanụ ono yẹle Chileke bụ Nna tụgbaru bụru nnanụ ọkpobe iya bẹ bụ onye meru anyi marụ gẹ Chileke dụ dụ.